Omnipotentis Dei propitiante clementi bonitate, lege antiquitus tenetur ut ex rebus perituris et deciduis premium sibi æternæ beatitudinis acquirant indeficiens. Iccirco ego Letaldus et uxor mea Rotlindis, recogitantes diem tremendi examinis pertimescendo, donamus Deo et sanctis apostolis ejus Petro videlicet et Paulo, monachis etiam Cluniacensibus sub ipsorum patrocinio et tuitione Deo militantibus, mansum indominicatum in villa vocabulo Clericorum, in comitatu Augustidunense situm, cum universis rebus et pertinentiis suis, cum servo, nomine Martino et uxore sua Benigna, etiam et molendinum cum campis, silvis, aquis aquarumque decursibus, vircareis, quæsitum et ad inquirendum. Similiter quoque et [in] alia villa, cui est vocabulum Vernolio, tribuimus Cluniaco monasterio curtilum indominicatum, qui adjacet in ipso supramemorato comitatu, qui terminat de duabus partibus via publica, de tercio fronte pratum, in quarto latere fons manat. Hæc omnia pro remedio animarum nostrarum et omnium parentum nostrorum, sive fidelium omnium christianorum, eo tenore sub conscriptione testamenti Deo et sanctis apostolis ejus et monachis ejusdem loci damus, ut dum vivimus usufructuario possideamus, omnibus annis in censu persolvendo in festivitate beati Petri VI denarios. Hæc autem donatio a nobis libentissime facta stabilis et inconvulsa permaneat, stipulatione adnexa. Si quis vero ad hæc aliquam inferre temptaverit calumpniam, deleatur memoria ejus et nomen ejus de terra viventium; insuper quoque extraneus habeatur a liminibus sanctorum omnium, cogente una judiciali potestate pro hoc facto, cui litem intulerit auri libram coactus exsolvat, et deinceps non sibi valeat vindicare illud, sed omnimodis, ut supradictum est, corroborata et stabilis perseveret. Actum Cluniaco monasterio. S. Letaldi et uxoris ejusdem, nomine Rotlindis, qui hanc donationem fieri et firmare rogaverunt. S. Fulconis levitæ. S. Geraldi. S. Gerardi. S. Constantini. S. Landaldi. S. Tetardi. S. Ebrardi. Data in mense aprili, mensis ejusdem tercie ebdomadis, apud Cluniacum monasterium, a Rodulfo levita, anno Dominicæ incarnationis DCCCCmo LVI, indictione XIII, anno autem imperii Lotharii regis, filii Ludovici regis, secundo. Fiunt autem nunc usque anni ab origine mundi, quatuor milia DCCCCti VIIII.